Грађанска школа је отворена 14. новембра 1929. године под називом Државна мешовита грађанска школа у Власотинцу и била је његова прва средња школа. Трајала је четири године, а у њој су се изучавали следећи предмети: наука о вери, матерњи језик (српски), страни језик (француски), земљопис, историја, ботаника и зоологија, хигијена, рачун са простим књиговодством, геометрија са геометријским цртањем, слободно цртање, певање, гимнастика и ручни рад, домаћинство и писање (од првог до четвртог разреда), физика и хемија (трећи и четврти разред), поука о грађанским правима и дружностима (четврти разред). Школа је наставу одржала у згради Основне школе „Синиша Јанић”, а за реализацију наставе гимнастике и певања коришћене су и просторије Народног дома. Након атентата на краља Александра Првог Карађорђевића у Марсељу, 9. октобра 1934, године, школа је променила назив у Државна мешовита грађанска школа Александра Првог Ујединитеља. Такође, према жељама мештана, а и према месним приликама, донета је одлука да прва школа буде школа трговачког смера; уведени су нови предмети: књиговодство, наука о трговини и стенографија са дактилографијом (сви у 3 разреду). Након априлског слома, назив школе је промењен у Државна мешовита грађанска школа трговачког смера, а наставни план је измењен, садржећи немачки као страни језик. Грађанска школа је постојала до 1945. године, када је нова власт извршила реформу образовања. Одлуком Министарства просвете, одељења за средњу наставу, од 29. августа 1945. године, Грађанска школа је укинута, а уместо ње отворена је Непотпуна мешовита (нижа) гимназија која је почела са радом почетком школске 1945/46. године. Она је наследила сву заосталу имовину бивше грађанске школе.